Sául a ngáwóg naa bə́ ngáyén Dávid ai é bod a ngábə́ ai bɔ́. Sául a ngábə́ á Givéa, a tɔá á élē tamaris á sí á ékōndóg á yōb, a bələ́ ákɔ̌ŋ á mɔ́, bəzimbi boe bə́ tə́lə̄ nyé ḿbomoná á nyɔ́l. 7Nyé ai bitúgā yā bí ngábə́ tɔá ai nyé nâ: “Vógólán nā, ǎ mvóg Bényamín, yə mɔ́n Yesé a yi fɔ́ɔ́ və́ ényɔ̄ ósə yǎ ábə̄ mínā məfúb ai miǹkǒl mí wɔ̂n, yə a yi fɔ́ɔ́ tə́lē ényɔ̄ ósə yǎ ábə̄ mína ǹdzóe ǹtɛ̌d bod, ai ǹdzóe akúda bod ? 8Dzé mínā bə́sə myǎwé óyílí naa myǎtə́bə ma á é ngām yǎ á yād ? Tɔ m̀bɔ́g yǎ ábə̄ mínā təge ma yidǐ naa, mɔ́n wama émēn a kə lad ai mɔ́n Yesé, tɔ m̀bɔ́g yǎ ábə̄ mínā ǎ yēn kig ma ngɔ́l, tɔ m̀bɔ́g yǎ ábə̄ mínā ǎ kǎd kig ma nâ, mɔ́n wama a man tə́lē étúgā dzámā mə̄lɔ́ naa é kɔ̄lī mā məlám, anə́ láyénan ámōs dī.” 9Doeg, mǎn Edomít yǎ á ngābə́ ńtə̄bə ósú yǎ bitúgā bí Sául, nyé nâ: “Mə̌ yén mɔ́n Yesé á Nov, ábə fada Ahimélek mɔ́n Ahituv. 10Ahimélek a sílí Ńtondôbə mam ású díé, a və́ nye bidí, á və́ fə̄ nyé fa bitá Goliath.” 11Ǹkúkúmá á bāndá fɔ̄ɔ̄ fada Ahimélek mɔ́n Ahituv ai ndá ésīá ésə bəfada yǎ Nov. Bə́ ngáman sɔ́ bɔ́ bə́sə̄ ábə ǹkúkúmá. 12Sául nyé nâ: “Vógólō ná, ǎ mɔ́n Ahituv”. Nyé nâ: “Ma nyɔ́ ǎ māǹtí !”